ডোপিংয়ের কারণে দুই বছরের নির্বাসন কাটিয়ে তিনি কবে কোর্টে ফিরবেন, তা নিয়ে কোর্ট অফ আরবিট্রেশন ফর স্পোর্ট (ক্যাস) রায় জানাবে অক্টোবর মাসের প্রথম সপ্তাহে। গত মাসে রাশিয়া টেনিস সংস্থা থেকে জানানো হয়েছিল, আগামী বছরের জানুয়ারি মাসে অস্ট্রেলীয় ওপেনে সম্ভবত তিনি ফিরতে চলেছেন। কিন্তু মঙ্গলবার ক্যাস এক বিবৃতিতে জানিয়েছে, ‘‘শারাপোভার মামলা নিয়ে রায় জানানো হবে অক্টোবর মাসের প্রথম সপ্তাহে। এই বিষয়ে আন্তর্জাতিক টেনিস সংস্থার তরফে জমা দেওয়া তথ্যাদি পর্যালোচনার কাজ চলছে’। অর্থাৎ ক্যাস-এর রায় শারাপোভার বিরুদ্ধে গেলে সম্ভবত টেনিস কেরিয়ারই শেষ হয়ে যেতে পারে তাঁর। কিন্তু সেই অনিশ্চয়তা নিয়ে হেলদোল নেই মারিয়া শারাপোভার। রয়েছেন ছুটির মেজাজে। সোমবার নিউ ইয়র্কে তিনি উপস্থিত হয়েছিলেন ৯/১১ সন্ত্রাসে আক্রান্ত পরিবারের সদস্যদের জন্য একটি চ্যারিটি অনুষ্ঠানে। আক্রান্ত পরিবারগুলির সদস্যদের সঙ্গে তিনি টেলিফোনে কথাও বলেন। তাঁদের সঙ্গে কথা বলে আবেগপ্রবণ মাশা। বলেছেন, ‘‘এমন একটা মুহূর্তের সাক্ষী থাকতে পারব, তা কল্পনাও করতে পারিনি।’’
প্রসঙ্গত গত শনিবার প্রাক্তন ইংল্যান্ড ফুটবল তারকা ডেভিড বেকহ্যামের স্ত্রী ভিক্টোরিয়ার ফ্যাশন অনুষ্ঠানে বিশেষ অতিথি হিসাবে শারাপোভা উপস্থিত ছিলেন। সেখানে প্রাক্তন ‘স্পাইস গার্ল’ ব্র্যান্ডের পোশাক পরে র‌্যাম্পেও হেঁটেছিলেন তিনি। কিন্তু সোমবারের অনুষ্ঠানে যোগ দেওয়ার পর পাল্টে গিয়েছে মাশার মানসিকতা। তিনি বলেছেন, ‘‘এমন এক মহৎ উদ্দেশ্যের জন্য আয়োজিত অনুষ্ঠানে এসে আমি স্তম্ভিত হয়ে গিয়েছি।’’ আয়োজকদের তরফে তাঁকে বেশ কয়েকটি নম্বরে ৯/১১ সন্ত্রাসবাদী হামলায় আক্রান্ত পরিবারের সদস্যদের ফোনে কথা বলার অনুরোধ করা হয়। রাজি হয়ে যান তিনি। মারিয়া বলেছেন, ‘‘এমন সুযোগ পেয়ে নিজেকে সম্মানিত মনে হচ্ছে।’’